Luister: Bid saam vir vervolgde Christen-kindersWêreldwyd word duisende Christen-kinders vervolg, dikwels weens hul ouers se geloofsoortuigings. (Foto: Geopende Deure) Duisende Christen-kinders oor die wêreld heen ervaar toenemend vervolging, geweld en diskriminasie as gevolg van hulle geloof. Of hulle betaal ook heel dikwels ŉ duur prys vir hulle ouers se geloof of beroep as kerkleiers. In party lande moet Christen-seuns boonop by militêre groepe aansluit, terwyl meisies aan seksuele geweld en gedwonge huwelike blootgestel word. Daarom speel Geopende Deure se “Hoop vir die Midde-Ooste”-veldtog, wat tot einde Desember op die invloed van vervolging op kinders in hierdie streek se welstand fokus, ŉ onmiskenbare rol. Hierdie veldtog skakel vanjaar met Wêreldkinderdag wat jaarliks op 20 November gevier word om die Verklaring van die Regte van die Kind deur die Verenigde Nasies in 1959 te herdenk. Dit sluit ook aan by Geopende Deure Internasionaal se jongste navorsingsverslag, met die titel “ŉ Generasie in gevaar: Kinders- en Jeugverslag 2022”, wat onlangs uitgereik is. Die doel is om ŉ groter bewustheid oor godsdienstige vervolging te skep en volgens Elizabeth Botha van Geopende Deure is die organisasie reeds op verskeie maniere betrokke. “Die belangrikste ding wat ons graag wil bereik, is om hoop vir hierdie kinders te skep. Ons wil hoop op verandering en vir hulle toekoms by hulle kweek. Dit alles vorm dan ŉ integrale deel van ons ‘Hoop vir die Midde-Ooste’-veldtog,” het sy gesê. Hoewel die meeste bevindings ŉ somber prentjie van spesifiek vervolgde Christen-kinders se werklikheid uitbeeld, is daar ook enkele ligpunte. Een daarvan is dat jong volwassenes oplossings identifiseer deur die interkerklike gemeenskap, psigososiale ondersteuning en gelyke geleenthede in die samelewing sodat hulle in hul lande kan bly. Hoewel godsdienstige vervolging, konflik en ekonomiese druk Christene dikwels sonder hoop laat, rapporteer baie jong volwassenes in die Midde-Ooste en Noord-Afrika (MENA) nogtans dat hulle geroepe voel om in hul tuislande te bly en te help om die plaaslike Kerk daar op te bou. Hulle sê egter dat hulle die ondersteuning van die plaaslike sowel as die globale Kerk nodig het om dit te kan doen. Daar is twee maniere waarop mense by die geleentheid betrokke kan raak. Geopende Deure vra dat Christene in die eerste plek vir vervolgde Christen-kinders moet bid, en dan kan jy ook aansluit by die organisasie se “Een miljoen gebede vir hoop”-veldtog. Besoek www.opendoors.org.za vir meer inligting oor Geopende Deure se “Hoop vir die Midde-Ooste”-veldtog.